Cooky Chua

Si Cooky Chua ay isang Pilipinang mang-aawit na nakilala bilang bokalista ng kaniyang sinimulang banda na Color It Red at ginawaran ng Golden Voice of Asia Award sa Hanoi, Vietnam.

Personal na buhay
Labing-dalawang taon nang nagtatrabaho nang part-time si Cooky Chua sa larangan ng data management kapag hindi siya abala sa pag-babanda.

Nagpakasal sina Cooky Chua at Earl Ignacio subalit na-annul ang kanilang kasal noong 2006. Sila ay nagkaanak at pinangalanan nilang Joaquin Ignacio na isa na ring bokalista at pangunahing tagapag-gitara ng kanyang sariling banda na Cutting Corners.

Bilang mang-aawit
Noong 1989 nang binuo ni Cooky Chua kasama sina Barbi Cristi at Maricar Florendo ang bandang Color It Red noong siya ay nasa haiskul pa lamang. Nagtatanghal sila sa Club Dredd. Noong 1994 nang naglabas sila ng kanilang unang album na may pamagat na "Hand Painted Sky". Sila ay ginawaran ng Awit Awards noong 1995 bilang Best Performance by a New Group. Nakamit din nila mula sa Katha Awards noong 2002 ang pagiging Best Vocal Performance sa kategoryang Rock. Ilan sa mga kilalang kanta nila ay ang Paglisan at Na Naman. Noong 1997, nang nag-dueto sina Cooky at Wency Cornejo sa awiting "Walang Hanggang", at nanalo sila sa Awit Awards bilang Best Performance in a Duet.

Bukod sa pagkanta kasama ang bandang Color It Red ay kumakanta din si Cooky Chua sa mga hotels. Umaawit din siya ng mga awitin sa kategoryang jazz at mga kanta noong mga dekada '40 at '50.

Gumanap si Cooky Chua bilang Lidy na isang asawa ng isang aktibista sa isang pagtatanghal na musikal na may pamagat na "Lean, a Filipino Musical" noong 1997. 

Noong 1998 ay ginawaran si Cooky Chua ng Golden Voice of Asia Award sa Hanoi, Vietnam.

Pormal na binuo nina Cooky Chua, Lolita Carbon at Bayang Barrios ang bandang Tres Marias noong 2012. 

Kabilang si Cooky Chua sa mga aawit sa isang pagtatanghal na pinamagatang Awit Para Kay Coritha sa My Brother’s Mustache Folkbar sa Quezon City noong Agosto 5, 2024. Ito ay upang makalikom ng pondo na pangtulong kay Coritha na nagkaroon ng stroke. 

Kasama ni Cooky Chua sina Wency Cornejo ng AfterImage,  Naldy Padilla ng Orient Pearl, at Lei Bautista ng Prettier Than Pink sa isang konsiyerto ng orihinal na Pilipinong musika noong January 25, 2025 sa Music Museum.

Mga sanggunian

Panlabas na link
 Cooky Chua sa YouTube
 Pag-awit ni Cooky Chua ng Paglisan 

Kategorya:Mga mang-aawit mula sa Pilipinas